અને એક પુસ્તકે એમના જીવનમાં ધરમૂળથી પરિવર્તન આણી દીધું, જીવનને એક સાવ નવો વળાંક આપી દીધો. એમના હાથમાં એક બહુ સરસ પુસ્તક આવ્યું – ‘કાલેલકરના લેખો.’ એ મોટું દળદાર પુસ્તક હતું. લખે છે : ‘આ પુસ્તક હું જેમ જેમ વાંચતો ગયો તેમ તેમ મારા જીવનમાં એક નવી જ રોશની પ્રગટતી ગઈ.’ આ પુસ્તકે સમાજજીવનનું એક આબેહૂબ ચિત્ર આ ઊગતા જુવાનિયાની આંખ સામે ખડું કરી દીધું. ચાલુ સમાજ-વ્યવસ્થામાં તેમ જ રૂઢિરિવાજોમાં ફેરફાર કરવા હશે તો કેટલો પરસેવો પાડવો પડશે અને કુરબાનીઓ આપવી પડશે, તેનોયે કાંઈક ચિતાર આપી દીધો. આમાં ‘પરોપદેશે પાંડિત્યમ’ પણ નહિ ચાલે, દરેકે પોતાની જાતથી જ જે સાચું લાગ્યું તેનું પાલન શરૂ કરી દેવું પડશે. આ બધી સમજ અને પ્રેરણા આ ઊગતા સમાજ-સેવકને આ પુસ્તકે આપી. ભારત દેશ એટલે ગણ્યાંગાંઠ્યાં શહેરો નહિ પણ દરિદ્રતા, વહેમો ને અજ્ઞાનથી સબડતાં લાખો ગામડાં. એ ગામડાંની સ્થિતિ સુધરે તો જ દેશની સ્થિતિ સુધરે – આ બધી વાત કાકાસાહેબના આ પુસ્તકથી બબલભાઈ સામે સ્પષ્ટ થઈ.